Broj: 711-I-1803-P-54-20/22-08-19

Zagreb, 20. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Krunoslava Jakupčića**, **predsjednika Uprave trgovačkog društva Hrvatske šume d.o.o. te dužnosnika Igora Fazekaša i Ante Sabljića, članova Uprave trgovačkog društva Hrvatske šume d.o.o.,** pokrenutom Odlukom Povjerenstva broj: 711-I-834-P-54-20/21-04-19 od 09. travnja 2021.g., na 172. sjednici, održanoj 20. svibnja 2022.g., donosi sljedeću

**ODLUKU**

1. **Primanjem dodatne naknade za obnašanje dužnosti u vidu božićnica u 2017.g., 2018.g. i 2019.g. u pojedinačnom iznosu od 1.250,00 kuna za svaku godinu, uskrsnica u 2017.g., 2018.g. i 2019.g. u pojedinačnim iznosima od 1.250,00 kuna za svaku godinu, primanjem dara u naravi povodom uskršnjih blagdana u 2018.g. i 2019.g. u pojedinačnom iznosu od 300,00 kuna za svaku godinu, naknade za godišnji odmor u 2017.g. i 2018.g. u pojedinačnom iznosu od 4.050,00 kuna za svaku godinu, naknade za III. stup mirovinskog osiguranja u 2019.g. u iznosu od 600,00 kuna, stimulativne isplate u 2017.g. u iznosu od 1.202,40 kuna, u 2018.g. u iznosu od 1.296,00 kuna i u 2019.g. u iznosu od 1.000,00 kuna, drugu naknadu uz plaću- neoporeziva isplata u 2018.g. u iznosu od 331,36 kuna, jubilarnu nagradu u 2018.g. u iznosu od 4.000,00 kuna te nagradu za radne rezultate u 2019.g. u iznosu od 4.000,00 kuna uz istodobno primanje plaće za obnašanje dužnosti predsjednika Uprave trgovačkog društva Hrvatske šume d.o.o., dužnosnik Krunoslav Jakupčić, počinio je povredu odredbe članka 7. točke d) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Krunoslavu Jakupčiću se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000, 00 kn.**
3. **Primanjem dodatne naknade za obnašanje dužnosti u vidu** **božićnica u 2017.g., 2018.g. i 2019.g. u pojedinačnom iznosu od 1.250,00 kuna za svaku godinu, uskrsnica u 2018.g. i 2019.g. u pojedinačnim iznosima od 1.250,00 kuna za svaku godinu, primanjem dara u naravi povodom uskršnjih blagdana u 2018.g. i 2019.g. u pojedinačnom iznosu od 300,00 kuna za svaku godinu, naknade za godišnji odmor u 2017.g. u iznosu od 289,28 kuna i 2018.g. u iznosu od 4.055,50 kuna, dar djetetu do 15. godine života u 2017.g. i 2018.g. u pojedinačnom iznosu od 600,00 kuna za svaku godinu, naknade za III. stup mirovinskog osiguranja u 2019.g. u iznosu od 600,00 kuna, stimulativne isplate u 2018.g. u iznosu od 1.224,00 kuna i u 2019.g. u iznosu od 1.000,00 kuna, drugu naknadu uz plaću- neoporeziva isplata u 2018.g. u iznosu od 336,24 kuna te nagradu za radne rezultate u 2019.g. u iznosu od 4.000,00 kuna uz istodobno primanje plaće za obnašanje dužnosti člana Uprave trgovačkog društva Hrvatske šume d.o.o., dužnosnik Igor Fazekaš, počinio je povredu članka 7. točke d) ZSSI-a.**
4. **Za povredu ZSSI-a, opisanu pod točkom III. ove izreke, dužnosniku Igoru Fazekašu se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000, 00 kn.**
5. **Primanjem dodatne naknade za obnašanje dužnosti u vidu** **božićnica u 2017.g., 2018.g. i 2019.g. u pojedinačnom iznosu od 1.250,00 kuna za svaku godinu, uskrsnica u 2017.g., 2018.g. i 2019.g. u pojedinačnim iznosima od 1.250,00 kuna za svaku godinu, primanjem dara u naravi povodom uskršnjih blagdana u 2018.g. i 2019.g. u pojedinačnom iznosu od 300,00 kuna za svaku godinu, naknade za godišnji odmor u 2017.g. u iznosu od 4.050,00 kuna i 2018.g. u iznosu od 4.050,50 kuna, naknade za III. stup mirovinskog osiguranja u 2019.g. u iznosu od 600,00 kuna, stimulativne isplate u 2017.g. u iznosu od 1.267,20 kuna, u 2018.g. u iznosu od 1.288,80 kuna i u 2019.g. u iznosu od 1.000,00 kuna, drugu naknadu uz plaću- neoporeziva isplata u 2018.g. u iznosu od 279,04 kune, jubilarnu nagradu u 2018.g. u iznosu od 4.000,00 kune te nagradu za radne rezultate u 2019.g. u iznosu od 4.000,00 kuna uz istodobno primanje plaće za obnašanje dužnosti člana Uprave trgovačkog društva Hrvatske šume d.o.o, dužnosnik Ante Sabljić, počinio je povredu odredbe članka 7. točke d) ZSSI-a.**
6. **Za povredu ZSSI-a, opisanu pod točkom V. ove izreke, dužnosniku Ante Sabljiću se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će se trajati 3 mjeseca i izvršit će se u 3 jednaka uzastopna mjesečna obroka, svaki u pojedinačnom iznosu od 1.000, 00 kn.**

Obrazloženje

Povjerenstvo je na 121. sjednici, održanoj 09. travnja 2021.g., pokrenulo postupak za odlučivanje o sukobu interesa protiv dužnosnika Krunoslava Jakupčića, predsjednika Uprave trgovačkog društva Hrvatske šume d.o.o. te dužnosnika Igora Fazekaša i Ante Sabljića, članova Uprave trgovačkog društva Hrvatske šume d.o.o. zbog moguće povrede članka 7. stavka 1. podstavka d.) ZSSI-a koja proizlazi iz primanja dodatnih naknada za obnašanje dužnosti.

Na odluku o pokretanju postupka dužnosnici su se očitovali u bitnom navodeći u bitnom da su pravo na isplatu navedenih naknada ostvarili na temelju Kolektivnog ugovora te Ugovora o radu i vođenju poslova društva te da su i sve dosadašnje Uprave društva ostvarivale navedena prava. Nadalje, dužnosnici navode kako se navedene naknade sukladno članku 7. stavku 1. Pravilnika o porezu na dohodak ne mogu smatrati dodatnim naknadama u smislu članka 7. stavka 1. podstavka d) ZSSI-a, budući da se radi o neoporezivim primicima. U prilogu svojim očitovanjima dužnosnici dostavljaju i svoje Ugovore o radu i vođenju poslova društva.

Sjednici je dana 20. svibnja 2022.g. pristupio dužnosnik Ante Sabljić koji je Povjerenstvu dostavio dokaz da je dana 16. travnja 2020.g. u državni proračun uplatio iznos od 20.000,00 kuna u akciji Hrvatska protiv Korona virusa te napominje kako nije bio svjestan da bi primanjem navedenih naknada postupao protivno Zakonu.

Člankom 3. stavkom 1. podstavkom 37. ZSSI-a propisano je da su predsjednici i članovi upravi trgovačkih društava koja su u većinskom državnom vlasništvu dužnosnici u smislu istog Zakona, stoga su i Krunoslav Jakupčić, Igor Fazekaš i Ante Sabljić povodom obnašanja dužnosti predsjednika i ova Uprave trgovačkog društva Hrvatske šume d.o.o. obvezni postupati sukladno odredbama ZSSI-a.

Člankom 7. ZSSI-a propisana su zabranjena djelovanja dužnosnika. Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti. Pritom se dodatnom naknadom za poslove obnašanja javnih dužnosti smatra, osim plaće za obnašanje dužnosti u smislu članka 4. stavka 1. ZSSI-a, svaki drugi odnosno dodatni primitak koji dužnosnik ostvari povrh plaće po osnovi obavljanja poslova iz nadležnosti dužnosnika.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. Zakona o sprječavanju sukoba interesa, već primitci dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. stavkom 1. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. stavka 1. točke d) ZSS/11-a.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Prilikom administrativne provjere izvješća o imovinskom stanju predmetnih dužnosnika uvidom u podatke Porezne uprave utvrđeno je da su dužnosnici ostvarili različite primitke šifrirane kao novčane nagrade za radne rezultate, prigodne nagrade, nagrade radnicima za navršene godine staža, dar djetetu do 15. godine starosti te naknadu za odvojen život.

Stoga je Povjerenstvo dopisom Broj: 711-I-267-P-54-20/21-02-19 od 9. veljače 2021.g. zatražilo očitovanje od trgovačkog društva Hrvatske šume d.o.o. na okolnosti po kojoj su osnovi dužnosnicima bili isplaćivani navedeni iznosi te li im tijekom obnašanja dužnost bili isplaćivani drugi dohoci po osnovi bonusa, regresa za godišnji odmor i dara za dijete te ukoliko jesu, u kojim pojedinačnim iznosima i kada, te kojim je aktom, pojedinačnim ili općim, utvrđeno pravo na navedene isplate dužnosniku (ugovor o radu, odluka nadležnih tijela, opći akti trgovačkog društva i drugo), zajedno sa pozivom na dostavu sve dokumentacije vezano uz navedena traženja.

Navedeno trgovačko društvo očitovalo se dopisom od 22. veljače 2021.g., KLASA: DIR/21-01/2254, URBROJ: 00-06-01/01-21-02 u kojem se navodi i dostavlja dokumentacija u iz koje je razvidno da je dužnosnik Krunoslav Jakupčić tijekom obnašanja dužnosti predsjednika Uprave trgovačkog društva Hrvatske šume d.o.o. uz isplatu plaće primio i božićnice u 2017.g., 2018.g. i 2019.g. u pojedinačnom iznosu od 1.250,00 kuna za svaku godinu, uskrsnice u 2017.g., 2018.g. i 2019.g. u pojedinačnim iznosima od 1.250,00 kuna za svaku godinu, dar u naravi povodom uskršnjih blagdana u 2018.g. i 2019.g. u pojedinačnom iznosu od 300,00 kuna za svaku godinu, naknadu za godišnji odmor u 2017.g. i 2018.g. u pojedinačnom iznosu od 4.050,00 kuna za svaku godinu, naknadu za III. stup mirovinskog osiguranja u 2019.g. u iznosu od 600,00 kuna, stimulativnu isplatu u 2017.g. u iznosu od 1.202,40 kuna, u 2018.g. u iznosu od 1.296,00 kuna i u 2019.g. u iznosu od 1.000,00 kuna, druge naknade uz plaću- neoporeziva isplata u 2018.g. u iznosu od 331,36 kuna, jubilarnu nagradu u 2018.g. u iznosu od 4.000,00 kuna te nagradu za radne rezultate u 2019.g. u iznosu od 4.000,00 kuna. Nadalje, da je dužnosnik Igor Fazekaš tijekom obnašanja dužnosti člana Uprave trgovačkog društva Hrvatske šume d.o.o. uz isplatu plaće primio i božićnice u 2017.g., 2018.g. i 2019.g. u pojedinačnom iznosu od 1.250,00 kuna za svaku godinu, uskrsnice u 2018.g. i 2019.g. u pojedinačnim iznosima od 1.250,00 kuna za svaku godinu, dar u naravi povodom uskršnjih blagdana u 2018.g. i 2019.g. u pojedinačnom iznosu od 300,00 kuna za svaku godinu, naknadu za godišnji odmor u 2017.g. u iznosu od 289,28 kuna i 2018.g. u iznosu od 4.055,50 kuna, dar djetetu do 15. godine života u 2017.g. i 2018.g. u pojedinačnom iznosu od 600,00 kuna za svaku godinu, naknadu za III. stup mirovinskog osiguranja u 2019.g. u iznosu od 600,00 kuna, stimulativnu isplatu u 2018.g. u iznosu od 1.224,00 kuna i u 2019.g. u iznosu od 1.000,00 kuna, drugu naknadu uz plaću- neoporeziva isplata u 2018.g. u iznosu od 336,24 kuna te nagradu za radne rezultate u 2019.g. u iznosu od 4.000,00 kuna. Nadalje, da je dužnosnik Ante Sabljić tijekom obnašanja dužnosti člana Uprave trgovačkog društva Hrvatske šume d.o.o. uz isplatu plaće primio i božićnicu u 2017.g., 2018.g. i 2019.g. u pojedinačnom iznosu od 1.250,00 kuna za svaku godinu, uskrsnicu u 2017.g., 2018.g. i 2019.g. u pojedinačnim iznosima od 1.250,00 kuna za svaku godinu, dar u naravi povodom uskršnjih blagdana u 2018.g. i 2019.g. u pojedinačnom iznosu od 300,00 kuna za svaku godinu, naknadu za godišnji odmor u 2017.g. u iznosu od 4.050,00 kuna i 2018.g. u iznosu od 4.050,50 kuna, naknadu za III. stup mirovinskog osiguranja u 2019.g. u iznosu od 600,00 kuna, stimulativne isplate u 2017.g. u iznosu od 1.267,20 kuna, u 2018.g. u iznosu od 1.288,80 kuna i u 2019.g. u iznosu od 1.000,00 kuna, drugu naknadu uz plaću- neoporeziva isplata u 2018.g. u iznosu od 279,04 kune, jubilarnu nagradu u 2018.g. u iznosu od 4.000,00 kune, pomoć za smrt člana obitelji u iznosu od 3.000,00 kuna te nagradu za radne rezultate u 2019.g. u iznosu od 4.000,00 kuna. Isto tako, iz dostavljene dokumentacije razvidno je da dužnosniku Krunoslavu Jakupčiću u 2017.g. isplaćen iznos od 1.376,16 kuna na dnevnice i troškove puta, dužnosniku Igoru Fazekašu naknada za odvojen život za 2017.g., 2018.g. i 2019.g. u ukupnom iznosu od 35.005,03 kuna, plaća u naravi u 2019.g. u iznosu od 16.764,97 te dnevnice i troškovi puta u 2018.g. u iznosu od 3.311,23 kune. A dužnosniku Anti Sabljiću naknada za odvojen život u 2017.g., 2018.g. i 2019.g. u ukupnom iznosu od 49.457,58 kuna i plaća u naravi u 2019.g. u iznosu od 17.151,40 kuna. Nadalje, trgovačko društvo. Za isplate koje su izvršene temeljem odluka, dostavilo iste navodeći kako se one odnose na sve radnike Hrvatskih šuma, dok je za sve ostale isplate za koje nisu donošene posebne odluke, isplata izvršena temeljem Kolektivnog ugovora za radnika Hrvatskih šuma. Navodi se i kako nije bilo isplata koje su dužnosnicima izvršene izvan Ugovora o radu predsjednika i članova uprave te Kolektivnog ugovora za radnike Hrvatskih šuma d.o.o. Nadalje, navodi se da isplate koje su nazvane stimulativnom isplatom ili nagradom za radne rezultate su isplaćivane svim radnicima Hrvatskih šuma prema identičnim uvjetima, dok na plaću u naravi za korištenje službenog vozila Uprava Hrvatskih šuma ima pravo temeljem ugovora o radu te se radi o obračunskoj kategoriji na koju su obračunata davanja državi, a bez isplate u neto iznosu.

Dužnosnici su u izvješćima o imovinskom stanju, koja su podnosili Povjerenstvu, naveli da navedene dužnosti obnašaju profesionalno uz navođenje podatka o visini plaće za njihovo obnašanje.

Povjerenstvo ističe kako dodatne naknade za obnašanje dužnosti, a kako je potvrđeno i ranije citiranom presudom Visokog upravnog suda Republike Hrvatske, predstavljaju prigodne nagrade, božićnice i regresi za godišnje odmore te da njihov primitak uz plaću predstavlja povredu zabrane propisane člankom 7. točkom d) ZSSI-a, tumačeći da se na radno-pravni status dužnosnika primjenjuju i odredbe ZSSI-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. točke d) ZSS-a.

Stoga, Povjerenstvo ističe kako svi pravni akti niže pravne snage, poput pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

Navedeno znači da je isplata dodatnih naknada dužnosnicima, koji primaju plaću iz članka 4. stavka 1. ZSSI-a, na temelju općih ili pojedinačnih akata trgovačkih društva, suprotna odredbi članka 7. točke d) ZSSI-a.

Slijedom navedenog odlučeno je kao u točkama I., III. i V. izreke ovog akta.

Povjerenstvo pritom ističe kako dužnosnici imaju pravo na različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer te isplate ne predstavljaju zabranjenu dodatnu naknadu na plaću. Slijedom navedenog, dužnosnik Ante Sabljić imao je pravo na isplatu potpore za slučaj smrti člana uže obitelji te primanjem navedene novčane potpore nije povrijedio odredbe članka 7. stavka 1. podstavka d) ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. stavka 1. podstavka d) Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo da su dužnosnici ostvarili više različitih vrsta dodatnih naknada te da su ih ostvarivali tijekom razdoblja od nekoliko godina.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Kao okolnost koja je utjecala na izricanje niže sankcije unutar zakonom propisanog raspona, Povjerenstvo je uzelo u obzir visinu primljenih dodatnih naknada kao i činjenicu da dužnosnici nisu poduzimali radnje s ciljem donošenja pravnih akata temeljem kojih su im navedene naknade isplaćivane.

Povjerenstvo stoga smatra da je za povredu ZSSI-a utvrđenu u točkama I., III. i V. izreke primjerena sankcija obustava isplate dijela neto plaće dužnosnika Krunoslava Jakupčića, Igora Fazekaša i Ante Sabljića u pojedinačnom iznosu od 3.000,00 kn, koja će trajati 3 mjeseca te će se izvršiti u 3 uzastopna mjesečna obroka, svaki u pojedinačnom iznosu od 1.000,00 kn.

Slijedom navedenog, Povjerenstvo je donijelo odluku kako je navedeno točkama II., IV. i VI. ove Odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Krunoslav Jakupčić, osobnom dostavom

2. Dužnosnik Igor Fazekaš, osobnom dostavom

3.Dužnosnik Ante Sabljić, osobnom dostavom

4. Objava na internetskoj stranici Povjerenstva

5. Pismohrana